મણિપુરના ઇમ્ફાલમાં ૧૯૯૨ની ૨૫ ફેબ્રુઆરીના રોજ જન્મેલી સુશીલા ચાનુ અત્યંત સામાન્ય પરિવારમાંથી આવે છે. તેના પિતા પુષ્કરંબમ શ્યામસુંદર ડ્રાઇવર છે, જ્યારે માતા પુષ્કરંબમ ઓન્ગ્બી લતા ગૃહિણી છે. સુશીલાનો પરિવાર પહેલેથી જ સ્પોર્ટ્સપ્રેમી. એટલે જ સુશીલાએ પણ માત્ર ૧૧ વર્ષની વયે હૉકી-સ્ટિક હાથમાં લઈ લીધેલી. તેના કાકાએ ભત્રીજીને ગંભીરતાથી હૉકી શીખવાની પ્રેરણા આપેલી. જોકે એ પહેલાં સુશીલા પાંચ જ વર્ષની હતી ત્યારે તે પોતાનાં દાદી સાથે મણિપુરમાં યોજાયેલી નૅશનલ ગેમ્સમાં ફુટબૉલની મૅચ જોવા ગયેલી. ત્યારે ફુટબૉલના મુઠ્ઠીભર ખેલાડીઓ માટે હજારો લોકોને ચિચિયારીઓ બોલાવતા જોઈને સુશીલાને સ્પોર્ટ્સમાં જ કારકિર્દી બનાવવાની સૌપ્રથમ વખત ઇચ્છા જાગેલી.